和孫叔康探梅二十八韻
作者：韋驤
朝代：宋

paragraphs: 臘過春将近，江梅想已苞。
逢時在南國，探信出東郊。
徑雪晴初掃，河冰薄易敲。
尋香望林隙，驚素辨山坳。
躍馬迴賓雁，飛旟懾蜡猫。
初芳得消息，喜氣自并包。
豈待鶯聲促，寧憂蝶足跑。
先容爲桃李，脱跡遠蕭茅。
此日花神睠，他年驛使譊。
前騶傳已的，後乘聽猶聲。
獨被陽功早，奚論地勢磽。
新葩同衆閱，秀句仗誰抄。
湛湛塵纓濯，纖纖痒背抓。
金絲纔出莟，珠琲遍攢梢。
攀折誠難忍，将承亦旋教。
重疑仙界種，復過歲寒交。
瑩潔疏情竇，精神動目窅。
貪幽頻倚杖，薄晚倦迴鞘。
有酒安辭釂，無魚孰嘆庖。
輕裘忘擁腋，短髮任垂髾。
坐不娛歌舞，盤非貴烙炮。
量尊鍾與鼎，器隘斗兼筲。
勇作先春計，甘從玩物嘲。
瓊英行漸盛，玲賞莫輕抛。
次第篘兵釀，隨宜饌野肴。
投閒集簪履，盡日卷旌旓。
隴笛終當起，塗歌或載呶。
空枝徒取恨，片片若爲膠。